แบงก์ชะลอเปิดสาขา
ธปท.เผยปีนี้ธนาคารพาณิชย์เปิดสาขาทั่วประเทศเพิ่มแค่ 100 แห่ง  คนแห่ใช้ธนาคารอิเล็กทรอนิกส์
29 ธ.ค. 2558

ธปท.เผยปีนี้ธนาคารพาณิชย์เปิดสาขาทั่วประเทศเพิ่มแค่ 100 แห่ง  คนแห่ใช้ธนาคารอิเล็กทรอนิกส์ 
ธนาคารแห่งประเทศไทย (ธปท.) รายงานจำนวนสาขาของธนาคารพาณิชย์และสาขาธนาคารต่างประเทศทั้งระบบ ล่าสุด ณ สิ้นเดือน พ.ย.ที่ผ่านมาว่า ทั่วประเทศมีจำนวนสาขาเพิ่มขึ้นเพียง 100 แห่ง หรือ 1.4% เมื่อเทียบกับระยะเดียวกันของปีก่อน จาก 6,925 แห่ง เพิ่มเป็น 7,022 แห่ง ซึ่งอัตราการเพิ่มของสาขาลดลงเมื่อเทียบกับในอดีตที่ผ่านมา ที่ธนาคารพาณิชย์ส่วนใหญ่จะชิงความได้เปรียบในการแข่งขันด้วยการแย่งกันเปิดสาขาในทำเลที่เป็นศูนย์กลางของเมืองในแต่ละพื้นที่ โดยเฉพาะในเขตกรุงเทพฯ และปริมณฑล หรือต่างจังหวัดในหัวเมืองใหญ่
สำหรับรายละเอียดจำนวนสาขา พบว่า ธนาคารกรุงไทยมีจำนวนสาขามากที่สุด 1,213 แห่ง เพิ่มขึ้นจากระยะเดียวกันของปีก่อน 24 แห่ง อันดับสอง คือ ธนาคารไทยพาณิชย์มี 1,209 แห่ง เพิ่มขึ้น 18 แห่ง อันดับสาม ธนาคารกรุงเทพ 1,133 แห่ง เพิ่มขึ้น 24 แห่ง และอันดับสี่ ธนาคารกสิกรไทย 1,120 แห่ง แต่มีการเพิ่มจำนวนสาขามากที่สุดเมื่อเทียบกับปีก่อน โดยเพิ่มขึ้นถึง 32 แห่ง
ขณะที่ธนาคารขนาดกลางอย่าง ธนาคารกรุงศรีอยุธยา มีสาขา 630 แห่ง เพิ่มขึ้น 16 แห่ง ธนาคาร ทีเอ็มบี 462 แห่ง เพิ่มขึ้นเพียง 2 แห่ง ธนาคารยูโอบี 155 แห่ง เพิ่มขึ้น 1 แห่ง ธนาคารแลนด์ แอนด์ เฮ้าส์ 124 แห่ง เพิ่ม 8 แห่ง ธนาคารไทยเครดิต 74 แห่ง เพิ่มขึ้น 28 แห่ง ธนาคารแห่งประเทศจีน 4 แห่ง เพิ่ม 1 แห่ง
ด้าน ธนาคารซีไอเอ็มบี ไทย 126 แห่ง ลดลง 26 แห่ง ธนาคารสแตนดาร์ดชาร์เตอร์ด ไทย 20 แห่ง ลดลง 6 แห่ง ธนาคารธนชาต 615 แห่ง ลดลง 2 แห่ง ธนาคารเกียรตินาคิน 65 แห่ง ลดลง 21 แห่ง
นายเชาว์ เก่งชน กรรมการ ผู้จัดการ บริษัท ศูนย์วิจัยกสิกรไทย เปิดเผยว่า แนวโน้มการขยายสาขาของธนาคารพาณิชย์มีความจำเป็นลดลง เนื่องจากมีช่องทางการให้บริการทางการเงินอื่นๆ ที่ได้เปรียบ สะดวก และประหยัดเวลามากกว่า เช่น ตู้เอทีเอ็ม ตู้ฝากเงินอัตโนมัติ อินเทอร์เน็ตแบงก์กิ้ง โมบายแบงก์ รวมถึงแอพพิเคชั่นต่างๆ ผ่าน สมาร์ทโฟน ฯลฯ
ดังนั้น ในระยะต่อไปการบริการผ่านเคาน์เตอร์สาขาจะลดความจำเป็นลงเรื่อยๆ บทบาทสาขาจะ ไม่มากเหมือนในอดีต แต่ไม่ใช่ว่าสาขาจะงดให้บริการไปเลย เพราะยังจำเป็นในแง่บริการที่ซับซ้อนและจำเป็นในแง่รองรับความต้องการในการใช้หรือจับต้องเงินสดอยู่